ΚΑΝΟΝΙΣΜΟΣ αριθ. 141 ΤΟΥ ΣΥΜΒΟΥΛΙΟΥ περί μη εφαρμογής του κανονισμού αριθ. 17 του Συμβουλίου στον τομέα των μεταφορών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 87,

τον πρώτο κανονισμό της 6ης Φεβρουαρίου 1962 (κανονισμός αριθ. 17) περί εφαρμογής των άρθρων 85 και 86 της συνθήκης, όπως τροποποιήθηκε από τον κανονισμό αριθ. 59 της 3ης Ιουλίου 1962,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

τη γνώμη της Συνελεύσεως,

Εκτιμώντας:

ότι στο πλαίσιο της κοινής πολιτικής μεταφορών και λαμβανομένων υπόψη των ειδικών χαρακτηριστικών αυτού του τομέα, είναι δυνατό να αποδειχθεί αναγκαία η θέσπιση κανόνων που θα διέπουν τον ανταγωνισμό, διαφορετικών από εκείνους που θεσπίσθηκαν ή πρόκειται να θεσπισθούν για τους άλλους οικονομικούς τομείς και ότι κατά συνέπεια ο κανονισμός αριθ. 17 δεν πρέπει να εφαρμοσθεί στον τομέα των μεταφορών-

ότι λαμβανομένων υπόψη των εργασιών για την εκπόνηση κοινής πολιτικής μεταφορών είναι δυνατό, όσον αφορά τις σιδηροδρομικές, οδικές και εσωτερικές πλωτές μεταφορές, να αντιμετωπισθεί η θέσπιση κανόνων ανταγωνισμού εντός προβλεπομένης προθεσμίας- ότι αντίθετα, όσον αφορά τον τομέα της ναυσιπλοΐας ή αεροπλοΐας, δεν είναι δυνατόν να προβλεφθεί κατά πόσο και σε ποίο χρόνο το Συμβούλιο θα θεσπίσει τις απαραίτητες διατάξεις- ότι κατά συνέπεια η μη εφαρμογή του κανονισμού αριθ. 17 δεν είναι δυνατό να εξαρτηθεί από προθεσμία, παρά μόνο στον τομέα των σιδηροδρομικών οδικών και εσωτερικών πλωτών μεταφορών-

ότι τα ειδικά χαρακτηριστικά στον τομέα των μεταφορών δικαιολογούν την εξαίρεση από την εφαρμογή του κανονισμού αριθ. 17 μόνο των συμφωνιών, αποφάσεων και εναρμονισμένων πρακτικών που αφορούν άμεσα την παροχή υπηρεσιών μεταφοράς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 17 δεν εφαρμόζεται στις συμφωνίες, αποφάσεις και εναρμονισμένες πρακτικές στον τομέα των μεταφορών οι οποίες έχουν ως αντικείμενο ή αποτέλεσμα τον καθορισμό των τιμών και όρων μεταφοράς, τον περιορισμό ή τον έλεγχο της προσφοράς μεταφορών ή την κατανομή των αγορών μεταφορών, ούτε στις περιπτώσεις δεσπόζουσας θέσεως, κατά την έννοια του άρθου 86 της συνθήκης, εντός της αγοράς μεταφορών.

Άρθρο 2

Το Συμβούλιο, λαμβάνοντας υπόψη τα μέτρα που είναι δυνατό να ληφθούν στο πλαίσιο της κοινής πολιτικής μεταφορών, θεσπίζει τις αναγκαίες διατάξεις για την εφαρμογή των κανόνων ανταγωνισμού στον τομέα των σιδηροδρομικών, οδικών και εσωτερικών πλωτών μεταφορών. Για το σκοπό αυτόν η Επιτροπή πρέπει να υποβάλλει στο Συμβούλιο προτάσεις προ της 30ής Ιουνίου 1964.

Άρθρο 3

Όσον αφορά τις σιδηροδρομικές, οδικές και εσωτερικές πλωτές μεταφορές το άρθρο 1 αυτού του κανονισμού ισχύει μέχρι την 31η Δεκεμβρίου 1965.

Άρθρο 4

Ο παρών κανονισμός αρχίζει να ισχύει την 13η Μαρτίου 1962. Η διάταξη αυτή δεν είναι δυνατό να αντιταχθεί στις επιχειρήσεις και ενώσεις επιχειρήσεων οι οποίες, πριν από την επομένη της δημοσιεύσεως του παρόντος κανονισμού στην Επίσημη Εφημερίδα των Ευρωπαϊκών Κοινοτήτων, θα έχουν καταγγείλει τις συμφωνίες, αποφάσεις ή εναρμονισμένες πρακτικές που καλύπτονται από το άρθρο 1.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Παρίσι, στις 26 Νοεμβρίου 1962.

Για το Συμβούλιο

Ο Πρόεδρος

B. MATTARELLA